Først vandt kvinderne, nu er også herrerne fra Frederikshavn danmarksmestre.

Det er svært at være utilfreds med dagens præstation for Frederikshavn Blackhawks. Indsatsen ved dagens to finaler i Arena Næstved har nemlig gjort klubben til danske mestre i både herre- og kvindeligaen i floorball. Tidligere på dagen tog kvinderne sejren over favoritterne fra Copenhagen Floorball Club med en score på 6-4. Her til aften gjorde herrerne dem så kunsten efter, da de slog Sunds Seahawks FC med cifrene 9-7. Det var en meget glad frederikshavner-formand, der over telefonen kunne juble over dagens resultat. -	Jeg ved slet ikke, hvad jeg skal sige. Jeg er helt overvældet, siger Bjørn Kortegaard Fuglsang, der er formand for Frederikshavn Blackhawks. For formanden er dagens sejre et bevis på, at det har en betydning, hvis man sætter tidligt ind og skaber gode ungdomshold, for det har givet dem en bred seniortrup. -	Det viser, at dem med den bredeste trup vinder. Det er så fedt, vi er helt høje, siger Bjørn Kortegaard Fuglsang. Frederikshavn-klubben har før vundet begge mesterskaber på samme år, og det er ifølge formanden noget helt særligt, fordi få klubber satser på både herre- og damesiden.